text: З 23 верасня пачне працу выстава "Руплівец бібліятэчнай справы", прысвечаная 135-годдзю з дня нараджэння Яўгена Хлябцэвіча.
  Яўген Іванавіч Хлябцэвіч (1884–1953) – беларускі і рускі бібліятэказнавец, бібліёграф, даследчык літаратуры, актыўны дзеяч беларускага культурна-грамадскага руху пачатку ХХ ст.
  Нарадзіўся ў в. Кленікі Бельскага павета Гродзенскай губерні ў сям'і праваслаўнага святара. Бацька Іван Андрэевіч выкладаў арыфметыку і геаграфію ў Жыровіцкім духоўным вучылішчы, якое ў 1900 г. скончыў сын Яўген.
  З 1907 па 1913 г. Я. Хлябцэвіч – студэнт Пецярбургскага ўніверсітэта. У гэты час стаў актыўным удзельнікам беларускага Адраджэння і далучыўся да бібліятэчнай працы. Выступаў ініцыятарам стварэння сярод студэнтаў беларускага навукова-літаратурнага гуртка, друкаваўся ў газетах "Наша доля" і "Наша ніва" пад псеўданімам Халімон з-пад пушчы. Я. Хлябцэвіч вёў раздзел "Кніжны і бібліятэчны лісток" у газеце "Новая Русь", у якой дапамагаў публікавацца Я. Купалу. Дзейсна папулярызаваў ідэю аб арганізацыі народных бібліятэк пры падтрымцы фонду выдаўца Ф. Паўленкава. У 1911 г. Я. Хлябцэвіч удзельнічаў у Першым Усерасійскім з'ездзе па бібліятэчнай справе (Санкт-Пецярбург) з дакладам, у якім абагуліў вопыт стварэння народных бібліятэк на Гродзеншчыне.
  У пачатку 20-х гг. працаваў у розных савецкіх кіруючых органах, дзе курыраваў пытанні, звязаныя з бібліятэчнай справай. З 1943 г. і да канца свайго жыцця быў выкладчыкам і вучоным сакратаром Маскоўскага бібліятэчнага інстытута. Я. Хлябцэвіч як бібліятэказнавец і кнігазнавец вывучаў чытацкія інтарэсы, займаўся праблемай "пісьменнік і чытач". У 1936 г. выйшла яго найбольш значнае даследаванне "Масавы чытач і работа з кнігай".
  Выстава пабудавана на арыгінальных матэрыялах і дакументах з асабістага архіва Яўгена Хлябцэвіча, які захоўваецца ў фондах Нацыянальнай бібліятэкі Беларусі. Дэманструюцца ўнікальныя фотаздымкі, рукапісы, асабістыя (сямейныя) і творчыя дакументы, а таксама літаратуразнаўчыя і бібліятэказнаўчыя працы і публікацыі розных гадоў.
  Выстава будзе працаваць з 23 верасня па 31 сакавіка 2020 г. у чытальнай зале рукапісаў, рэдкай кнігі і старадрукаў (пам. 348).